Pe 3 iulie, Ed Sheeran va susține primul său concert în România. Evenimentul va avea pe Arena Națională din București, făcând parte din turneul de promovare a celui mai recent album al artistului, ”Divide” (”÷”).

Ed Sheeran, revelația muzicii pop a ultimei decade, va susține anul viitor primul său concert în România. Pe 3 iulie 2019, artistul britanic își va acorda chitara la emoția miilor de fani din țară, care îl vor putea urmări live în premieră pe Arena Națională din București.

Publicul va putea cânta alături de Ed hituri de pe albumul ”Divide”, precum ”Shape Of You” și ”Perfect”, dar și melodii apreciate de pe discurile anterioare, precum ”Thinking Out Loud” sau ”I See Fire” (de pe coloana sonoră a filmului ”The Hobbit: The Desolation of Smaug”).

Concertul lui Ed Sheeran de la București face parte din turneul mondial ”Divide”, pe care artistul l-a început în martie 2017 și care i-a adus vara aceasta un nou record. Tânărul artist britanic se poziționa în iulie 2018 în fruntea clasamentului Pollstar Boxoffice al celor mai profitabile turnee, depășind detașat fruntașul anului trecut - formația Guns N’ Roses.

Ascensiunea lui Ed Sheeran în topurile muzicale

Artist, compozitor, producător și actor englez, Ed Sheeran a ajuns în atenția publicului în 2011, odată cu lansarea albumului de debut ”+”. Materialul a urcat pe prima poziția în topul albumelor din UK și Australia, incluzând single-ul "The A Team". Această piesă i-a adus tânărului artist un Ivor Novello Award pentru Best Song Musically and Lyrically, dar și prima sa nominalizare la Grammy, în categoria ”Piesa Anului”.

Ascensiunea lui Ed Sheeran în muzică a continuat și în anii următori, în 2014 devenind una dintre revelațiile industriei muzicale. La doar 24 de ani atunci, artistul britanic ajungea la performanța de a susține concerte sold-out pe Stadionul Wembley din Londra, a cărui capacitate ajunge la 80.000 de spectatori. De asemenea, cel de-al doilea album din cariera sa, ”X”, a devenit cel mai ascultat album de pe Spotify din 2014, atingând recordul de 430 de milioane de stream-uri.

În 2017, Ed Sheeran lansează albumul ”Divide”, care se plasează în topul albumelor din UK și SUA. Pe acest album se regăsesc hituri precum "Shape of You", "Castle on the Hill", "Galway Girl" și "Perfect".

Tot în 2017, Ed a fost declarat cel mai bine vândut artist la nivel global, ocupând totodată cea mai înaltă poziție a unui artist solo în topul Forbes pe 2018 al celor mai bine plătite celebrități.

RECOMANDARE: Ed Sheeran a primit un sfat de la Eric Clapton: "Ia-o ușor"

Deși are doar 3 albume în discografie, Ed Sheeran se plasează deja în topul artiștilor cu cele mai mari vânzări din lume. Single-urile sale s-au vândut în peste 100 de milioane de exemplare la nivel mondial, iar albumele în peste 26 de milioane de copii.

Bilete la concertul Ed Sheeran de la București:

Biletele se pun în vânzare joi, 27 septembrie, la 12:00 ora României. Abonați-vă la newsletterul InfoMusic pentru a fi la curent cu noutățile.

DESPRE POLITICA DE VÂNZARE A BILETELOR:

Deoarece Ed și echipa sa au o politică foarte strictă legată de vânzarea neetică a biletelor prin intermediul website-urilor secundare sau a altor metode neoficiale, acestea se vând personalizate cu numele cumpărătorului imprimat pe fiecare bilet.

O persoană poate comanda în numele său maxim 4 bilete, iar la momentul în care se face accesul la spectacol, cel puțin numele de familie imprimat pe bilet trebuie să corespundă cu documentul de identitate prezentat, iar a doua (și posibil a treia și a patra) persoană poate avea acces doar împreună cu persoana posesoare a cărții de identitate. La cerere, trebuie prezentată și dovada plății biletelor.

Organizatorul își rezervă dreptul de a verifica documentele de identitate la intrarea în zona de spectacol.